a kifizetések utolsó napjaként 2008. március 24-étállapítja meg, a Lehman Brothers (Luxembourg) S.A. részvénytársaság felszámolásának módjáról pedig a következőképp rendelkezik: „Hitelezők: Jelen határozat napjától kezdve az elsőbbségi joggal, biztosítékkal vagy jelzáloggal nem garantált követelések után nem számítható fel kamat. Ugyanezen naptól kezdve beszámításra sem kerülhet sor, kivéve a következő esetekben: — kapcsolódó követelések megléte, — a pénzügyi biztosítékokról szóló 2005. augusztus 5-i törvény rendelkezéseinek alkalmazása, — külföldi jogszabályok alkalmazása, különös tekintettel a pénzügyi ágazatról szóló törvény 61-10., 61-12., 61-13., 61-14., 61-15., 61-25. és 61-26. cikkében említett nemzetközi magánjogi szabályokra. A követelések bejelentésének határideje 2009. augusztus 1. A követelések vizsgálata: A követelések vizsgálata a felszámolók feladata, elismerésük viszont az eljáró bíró és a felszámolók által aláírt jegyzőkönyvvel történik. Az elismertnek nyilvánított követelések rendszeres időközönként frissített jegyzékét október, február és június első tíz napjában a luxemburgi körzeti bíróság második szekciójának titkárságán helyezik el, ahol az elismert vagy a mérlegben szereplő hitelezők abba beletekinthetnek. Az említett időszakban ezek a személyek kifogással élhetnek a jegyzékben felsorolt követelésekkel szemben. Kifogással a titkárságnál benyújtott nyilatkozat formájában lehet élni. A szóban forgó jegyzékben, a kifogással érintett követelés mellett, a titkár széljegyzetben rögzíti a kifogás tényét. A széljegyzet a kifogás dátumát, a kifogással élő személy nevét és adott esetben a kifogási nyilatkozatot benyújtó meghatalmazott nevét tartalmazza. A kifogást három napon belül ajánlott levélben a felszámolók felé is meg kell erősíteni, különben érvénytelen. Az érvényesség érdekében a levélben meg kell adni a kifogással élő személy jogállását, Luxembourg városi levelezési címét, elismert vagy mérlegben szereplő hitelezői minőségének bizonyítékát, valamint a kifogás alátámasztására szánt eszközöket és iratokat. A felszámoló haladéktalanul megvizsgálja a kifogás érvényességét és jogosságát. A tíznapos kifogási határidő lejárta után az elismertnek nyilvánított és nem kifogásolt követelések végleg bekerülnek a felszámolók és az eljáró bíró által aláírt jegyzőkönyvbe. Azon hitelezőket, akiknek követeléseit megtámadják vagy azzal szemben kifogással élnek, a LEHMAN BROTHERS (Luxembourg) S.A. részvénytársaság felszámolói jogszerűen, ajánlott levélben értesítik, a követelés bejelentésénél megadott vagy az utolsó ismert címen, tájékoztatva őket a megtámadás jellegéről vagy a kifogás tényéről. Amennyiben az ilyen hitelezők az említett ajánlott levél feladásától számított 40 (negyven) napon belül nem nyújtanak be keresetet, úgy az érintett követelések végleg elutasítottnak minősülnek. Amennyiben a hitelező keresetet nyújt be a felszámolókkal (vagy kifogás esetében a kifogással élő hitelezővel) szemben, úgy köteles megadni egy Luxembourg városi levelezési címet, akár magában a keresetben, akár egy külön dokumentumban. Ha a hitelező az említett levelezési címet nem tartja fent az eljárás teljes időtartama alatt, vagy annak változásáról nem értesíti a LEHMAN BROTHERS (Luxembourg) S.A. részvénytársaság felszámolóit, akkor a kereskedelmi törvénykönyv 499. cikkének második albekezdésével összhangban a neki szánt összes értesítés és küldemény jogszerűen a kereskedelmi ügyekben eljáró luxemburgi körzeti bíróság titkárságán kézbesíthető számára. Azokat a megtámadásokat, amelyekről nem lehet azonnal határozni, külön kezelik. A luxemburgi körzeti bíróság illetékességén kívüli ügyeket az illetékes bírósághoz továbbítják. A megtámadást vagy kifogást elbíráló végzés ellen fellebbezésnek helye nincs. Azon hitelezőket, akiknek követeléseit elismerték, a LEHMAN BROTHERS (Luxembourg) S.A. részvénytársaság felszámolói egyénileg, egyszerű levélben értesítik. A nem EUR denominált követelések átszámítása: A nem euróban denominált követeléseket a felszámolási határozat napján érvényes, az Európai Központi Bank által közzétett devizaárfolyamon euróra számítják, és az elismert követelések kifizetése ugyancsak EUR-ban történik. Osztalékkifizetés: A felszámolók felhatalmazást kérnek a bíróságtól, hogy kifizethessék az osztalékokat és elkészíthessék az elszámolást. Az elszámolás napját megállapító bírósági határozat kivonatát legalább egy hónappal az említett nap előtt közzé kell tenni a következő napilapokban: Luxemburger Wort, tageblatt és Financial Times. A kivonatban a hitelezők tájékoztatást kapnak arról, hogy amennyiben az elszámolás napja előtt nem jelentik be követeléseiket, úgy a kereskedelmi törvénykönyv 508. cikkének értelmében nem vehetők figyelembe az osztalék kifizetésekor. Az elszámolás napján a felszámolók megállapítják az aktívák és a passzívák összegét, és meghatározzák a fizetendő osztalék nagyságát. Az osztalékot az elszámolás napját követő négy hónapon belül kell kifizetni. A felszámolók kérésére a bíróság határozatában jóváhagyja az osztalékok hitelezők közötti felosztását, amelyről a felszámolók ezután már nem rendelkezhetnek. Azok a hitelezők, akiknek követelése még nem minősül végleg elismertnek és ezért más hitelezőkhöz képest később kapják meg az osztalékkifizetést, kizárólag akkor jogosultak kamatra, ha a fizetési késedelem a felszámolási eljárás szokásos menetéből ered. Nem jogosultak kamatra azok a hitelezők sem, akiknek követelése végleg elismertnek minősül, de az osztalékok tényleges kifizetésére az időközi kifizetést engedélyező határozat dátumához képest késve kerül sor, függetlenül attól, hogy a hitelezők mulasztották-e el megadni a felszámolóknak a kifizetéshez szükséges adatokat, jogi akadály merült-e fel, vagy a hitelezők azonosítása ütközött-e nehézségekbe. A felszámolási eljárás alatt a ki nem fizetett osztalékokat a felszámoló kezeli, kamatait a hitelezők követeléseinek kielégítésére fordítják. Felszámolók: Jelen határozat napjától kezdve az ingó és ingatlanvagyonnal kapcsolatos peres vagy végrehajtási eljárások csak a felszámolókkal szemben indíthatók vagy folytathatók, ugyanúgy, ahogy a társaságot érintő intézkedések meghozatala is a felszámolók számára van fenntartva. A felszámolók az eljáró bíró előtt esküt tesznek arra, hogy feladatukat legjobb tudásuk és lelkiismeretük szerint végzik. A kereskedelmi bíróság bármikor leválthatja vagy visszahívhatja a felszámoló(ka)t, vagy növelheti létszámukat. A felszámolók leltárt készítenek a LEHMAN BROTHERS (Luxembourg) S.A. részvénytársaság vagyonát képező értékpapírokról, követelésekről és egyéb eszközökről, függetlenül attól, hogy azok a Luxemburgi Nagyhercegség vagy más állam területén találhatók-e. A felszámolók az értékpapírokat és az egyéb eszközöket értékesítik, a követeléseket behajtják, a bevételeket pedig egy összegben vagy egymást követő részletekben, kielégítési sorrend szerint felosztják a hitelezők között. A bevételek felosztását a bíróság jóváhagyja. A felszámolók e cél érdekében jogosultak minden kifizetés elfogadására, a zálogtárgyak elismervénnyel vagy anélkül történő felszabadítására, az értékpapírok átruházására és az egyéb ingó és ingatlan vagyontárgyak értékesítésére. Amennyiben a bíróság az eljáró bíró jelentése útján jóváhagyja, úgy a felszámolók a megtámadott követelések – köztük az ingatlanjogi viták – tekintetében megállapodásokat köthetnek, illetve választottbírósághoz fordulhatnak, ha a vitatott érték nem meghatározható, vagy meghaladja a 100 000 EUR-t. A felszámolók a Luxemburgi Nagyhercegség és minden más állam összes illetékes bírósága előtt minden olyan eljárást és tevékenységet megindíthatnak és lefolytathatnak, amely számukra a hitelezők érdekeinek védelmében vagy a LEHMAN BROTHERS (Luxembourg) S.A. részvénytársaság vagyonát képező értékpapírok és egyéb eszközök értékesítése és a követelések behajtása érdekében szükségesnek tűnik. A felszámolók emellett jogosultak arra, hogy az ellenük mint felszámolók ellen vagy a LEHMAN BROTHERS (Luxembourg) S.A. részvénytársaság ellen indított minden perben, eljárásban vagy egyéb intézkedésben ellássák a védelem szerepét, hogy felperesként, alperesként vagy beavatkozóként részt vegyenek minden jelenlegi és jövőbeni, bármely bíróság előtt zajló perben, eljárásban vagy egyéb intézkedésben, valamint hogy jogorvoslattal éljenek minden meghozott vagy jövőbeni ítélettel, végzéssel vagy egyéb határozattal szemben bármely per, eljárás vagy egyéb intézkedés tekintetében, Luxemburgban és más államokban egyaránt, mindezen, védelemre, részvételre, beavatkozásra és jogorvoslatra vonatkozó jogaikat olyan mértékben gyakorolva, amelyet a LEHMAN BROTHERS (Luxembourg) S.A. részvénytársaság vagyonának védelmében szükségesnek vagy kívánatosnak ítélnek. A felszámolók a LEHMAN BROTHERS (Luxembourg) S.A. részvénytársaság könyveinek, nyilvántartásainak és archívumainak megőrzése és vezetése, illetve vagyonának megőrzése és értékesítése érdekében az általuk szükségesnek ítélt mértékben bármely megbízott, ügynök vagy munkatárs szolgálatait igénybe vehetik, továbbá meghozhatnak minden más intézkedést, amelyet a felszámolás érdekében szükségesnek ítélnek. A felszámolók feladataik ellátása során keletkező költségeit a LEHMAN BROTHERS (Luxembourg) S.A. részvénytársaság viseli. A felszámolók – az adott intézkedésre vonatkozó külön meghatalmazás esetét kivéve – határozataik végrehajtásakor, valamint harmadik felekkel, intézményekkel és bíróságokkal szembeni fellépésük során közös aláírással járnak el. A felszámolók költségeit és javadalmazását a LEHMAN BROTHERS (Luxembourg) S.A. részvénytársaság viseli. A felszámolás befejeztével a felszámolók beszámolnak a bíróságnak a felszámolás eredményéről és a társaság vagyonának felhasználásáról, továbbá benyújtják a társaság záró beszámolóját és rendelkezésre bocsátják a bizonylatokat. A beszámolót követően a bíróság határozatot hoz a felszámolók tevékenységéről és a felszámolási eljárás lezárásáról. A felszámolási eljárás lezárásáról szóló határozatot az abban megállapított módon közzéteszik, azt is feltüntetve, hogy legalább öt évig hol fogják elhelyezni és őrizni a könyveket és a felszámolás dokumentumait, illetve hogy milyen intézkedéseket hoztak azon pénzeszközök és értéktárgyak letétbe helyezése érdekében, amelyeket nem tudtak átadni a hitelezőknek vagy a részvényeseknek.”,